UN: Više od 100 žrtava nemira
Komesarka UN za ljudska prava saopštila je da je proteklih pet nedelja u Tunisu bilo više od 100 žrtava požara, samoubistava i pobuna
Ujedinjene nacije su saopštile da je više od stotinu ljudi poginulo u neredima u Tunisu, koje su podstakli rasprostranjena nezaposlenost, skupa hrana i autokratska vlast. Komesarka Ujedinjenih nacija za ljudska prava Navi Pilaj je danas saopštila da je njena kancelarija dobila informaciju da je tokom proteklih pet nedelja više od sto ljudi poginulo u požarima, samoubistvima iz protesta i pobunama u tuniskim zatvorima. Ona je saopštila da njena kancelarija iduće nedelje upućuje grupu zvaničnika da prikupe podatke o nasilju i saopšte ih novoj koalicionoj vladi. Tunisko Ministarstvo unutrašnjih poslova je u ponedeljak saopštilo da je u nasilju poginulo 78 ljudi. Stotine demonstranata su i danas izašle na ulice tuniske prestonice, tražeći da saveznici svrgnutog predsednika odu iz vlade. Navi Pilaj je apelovala na Tunižane da ne uzimaju zakon u svoje ruke, naglasivši da bi dalje nasilje moglo da podrije pitanja povezana s pravdom. Generalni sekretar Arapske lige, Amr Musa, u međuvremenu je upozorio bliskoistočne lidere da je region „ophrvan“ siromaštvom, nezaposlenošću i opštim pogoršanjem ekonomskih uslova. Musa je, na samitu u Egiptu, arapskim liderima rekao da su politički nemiri u Tunisu indikator širenja nezadovoljstva na Bliskom istoku. On je istakao da je gnev arapskih gradjana dostigao nivo bez presedana. Arapske populacije suočene su sa sličnim problemima koji su doveli do nemira u Tunisu – rastućim cenama, siromaštvom i političkim sistemom koji gotovo da ne pruža prostor za neslaganje. U novinskim izveštajima navodi se da je ministar spoljnih poslova Tunisa, Kamel Mordžane, napustio Egipat pred početak samita, kojem je trebalo da prisustvuje. Još nije poznato šta je povod njegovog odlaska.